《题王学士忠铭先生山中四景 其四 桥头碧水》
明代·区大相

建溪泠泠漱花坞，紫鳞白石纤可数。练影晴披琼馆云，镜光直可明珠浦。

碧玉环流学士家，桥南桥北问桃花。当年意气看题柱，此日秋乘上汉槎。

桥头一别几经春，溪鸟啼花莫待人。瀛洲亭上玻璃色，藜杖寻溪安可得。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。